Jobcenteret på Vestre Havnepromenade i Aalborg forbliver lukket på ubestemt tid.

Jobcenteret på Vestre Havnepromenade i Aalborg forbliver lukket i lang tid fremover, oplyser Aalborg Kommune i en pressemeddelelse. Et sprængt vandrør oversvømmede torsdag morgen det seks etager store jobcenter, og alle medarbejdere blev sendt hjem. - Vandskaden gør, at det ikke er til at holde ud at være her, sagde jobcenterets leder, Tinna Kjær Poulsen til TV2 Nord. Den enorme vandskade gør, at Aalborg Kommune har været nødt til at finde nødløsninger til de ansatte og de ledige, der har deres gang i jobcenteret. Det er endnu ikke afklaret, hvor jobcenteret skal genhuses. Det arbejder Aalborg Kommune og udlejeren A. Engaard på at finde ud af. Helt sikkert er det dog, at jobcenteret ikke vender tilbage til Vestre Havnepromenade lige foreløbigt. Har du en aftale, eller har du brug for at kontakte jobcenteret, kan du her se, hvordan du skal forholde dig.